**Шамшарива Балапан,**

Павлодар қаласы,

 «№7 Жалпы орта білім беру бейіндік

 бейімдеуге мамандандырылған мектебі» ММ – нің

 тарих пәні мұғалімі

**«№7 жалпы орта білім беру бейіндік бейімдеуге мамандандырылған мектебі»ММ- нің тарихына шолу**

 Егемендік алған тәуелсіз Қазақстанның әлемдік өркениетке жетудегі бірден-бір дара жолы – білім жүйесі. Ұлттың бүгіні де, болашағы да тәрбиелі ұрпаққа байланысты. Ұрпақ

тәрбиесі – келешек қоғам тәрбиесі. Сол келешек қоғам иелерін жан-жақты жетілген, ақыл парасаты мол, мәдени – ғылыми ой-өрісі озық етіп тәрбиелеу –біздің қоғам алдындағы борышымыз. Ұрпақ тағдыры – ұлт тағдыры демекші, ұлт болашағы оның білімді, талантты, адамгершілік асыл қасиеттерді бойына сіңірген тәрбиелі ұрпақтың қолында. Сондықтан баланың бойына жастайынан ізгілік, мейірімділік,қайырымдылық,кішіпейілділік, яғни адамгершілік құнды қасиеттерді сіңіріп, өз-өзіне сенімділікті тәрбиелеуде отбасы мен педагогтар шешуші рөл атқарады. Отбасы мен ұстаздарды тоғыстыратын орталық – ол мектеп.

 Павлодар қаласында орналасқан «№7 Жалпы орта білім беру бейіндік бейімдеуге мамандандырылған мектебі» ММ-нің құрылып, Қазақстанның дарынды ұрпақтарына жан-жақты білім мен тәрбие беріп келе жатқанына биыл 113 жыл толып отыр. Мектептің құрылу тарихына шолу жасап өтсек.

 Мектептің негізгі іргетасы 1905 жылы Красноармейц 49 көшесінде құрылған болатын. Ең алғашқы директоры – Н.Е. Алексеев болды. 1920 жылдан бастап 4-жылдық білім беру жүйесіне көшіріліп, мектеп директоры М.В. Лопачев болып бекітілді. 1930 жылы  мектеп атауы ЖШМ – жастар шаруашылық мектебі болып өзгертіліп, П.И.Грохотов басқарды.

 1931 жылы мектепке Н.К.Крупская аты берілді. 1932 жылы – бұл КЖМ, Коммунистік жетіжылдық білім беру жүйесі енгізіліп, мектепті 1933- 1943 ж.ж. республикалық еңбек сіңірген мұғалім - Е.Д.Портнова басшылық етті..

 1943 -1953 ж. дейін мектеп директоры – М.Л.Белоусов болса, 1954 жылдан бастап – 10 жылдық орта мектеп болды, В.Ф. Садиков директорлық қызмет атқарды.

 1963 жылдан бастап, мектеп Жеңіс алаңы 13 көшесіндегі жаңа ғимаратқа көшірілді. Осы мектепте әр жылдар аралығында төмендегідей директорлар басшылық етті: А.С. Соха, К.Г.Прохорчук, В.П.Никитенко, Е.А.Лобанова.

1982 – 2003 жылдар аралығыда мектеп директоры Т.И. Жданко басқарды.

 1993-1997 ж. мектепте эксперименттік жұмыстар енгізілді. Біреуіне тоқталып өтсек , «Педагогикалық процесті ұйымдастырудың жаңа бағыты» атты эксперименттік жұмыстың ғылыми жетекшісі педагогикалық ғылымның докторы. Е.В. Сковин болды.

 1998 ж. 15 шілдеден бастап мектеп атауы «Жалпы орта білім беру бейіндік бейімдеуге мамандандырылған мектебі» болып өзгертілді.

 2003-2014 жылдар аралығында мекемені Т.А. Мигунова басқарды. 2005 жыл - мектеп 100 жылдығы тойланып өтілді.

 2014-2015 оқу жылында мектеп директоры міндетін атқарушы М.Д. Мұсабекова болды.

 2015 жылдан бастап, қазіргі күнге дейін мектепті Х.В  Бекбосынова басқарып келеді.

 Қазіргі кезде мектепте 55 –тен астам мұғалім жұмыс жасайды.Соның ішінде мектебімізде көп жылдар еңбек етіп келе жатқан бірнеше ұстаздар жұмыс жасауда. Атап айтсақ, М.Д. Мұсабекова, Б.А.Карменова, А.В.Борискова, Р.А.Борисов. Мектебіміздің мәртебесі қалалық, облыстық, республикалық деңгейлерде көрінуде. Бүгінгі күнге дейін аралас мектептер қатарында болдық.Қазақ сыныптарының санының артуына байланысты мектебіміз мемлекеттік тілде білім беруге көшудеміз.

 Қазақ халық боп жаралғалы оның салт-дәстүрі, әдет-ғұрпы қанымен бірге біте қайнасып келеді. Сондықтан да бұл құндылықтар біз үшін ең қасиетті, ең қадірлі екені даусыз. Мәңгілік ел болуымыздың да алғы шарттарының бірі осы құндылықтарымыз екенін Елбасы үнемі айтып келеді. Мұражай, тарихымыздың құнды деректерін сақтау арқылы ұрпақтан-ұрпаққа сана-салттың қалыптасуы мен дамуын жеткізетін орын болып табылады.Балалар мен жасөспірімдерге салт-дәстүрімізді насихаттап, Отансүйгіштік тәрбие беру жұмысын ұйымдастыру мақсатында 2002 жылы М.Д.Мұсабекова бастамасымен мектепте «Ата мұра» мұражайы ашылды.

 Елбасымыз Н.Назарбаев өзінің жолдауларында білім саласына айрықша көңіл бөліп, еліміздің жарқын болашағы – білікті де парасатты жастардың қолында екенін назардан тыс қалдырған емес. Педагогикалық ұжым сапалы білім берудің үздіксіздігін қалыптастырып, оны одан әрі жақсарту тұрғысында көптеген игілікті істердің ұйытқысы болуда.

Мектеп ұжымы қазіргі таңда оқытудың жаңа технологиялық әдіс – тәсілдерін пайдалану арқылы дарынды оқушыларды дер кезінде анықтап, шәкірттерді шығармашылыққа баулуды басты парыз санайды. Осы мақсаттағы басты міндет – білім беру бағдарламасын жүзеге асыру және ұлттық, азаматтық құндылықтар, ғылым мен тәжірибе жетістіктері негізінде жеке тұлғаны кәсіби қалыптастыру, дамытуға бағыт болған білім алуға қажетті шарттар жасау, оқушыларға үш тілді меңгерту, мектепті компьютерлендіру және интернет жүйесімен жұмыс жүргізуді басты назарға алуда.

 Мектептің материалдық базасын нығайтып, ғылыми негіздермен білім беретін пән кабинеттері жабдықталды.

 Елбасымыз Н.Ә.Назарбаев: «Еліміздің ертеңгі–бүгінгі жас ұрпақтың қолында, ал жас ұрпақтың тағдыры – ұстаздың қолында» деп өз сөзінде айтқанындай, білімді ұрпақ тәрбиелеу – бүгінгі ұстаз қауымының алдында тұрған үлкен мәселе. Міне, осындай үлкен жетістікті арқалап келе жатқан мектептің әлі де жетер жетістігі, алар асуы, бағындырар белесі әлі алда.

**Қолданылған әдебиеттер тізімі**

1.Паспорт средней школы №7 г.Павлодара

2. «Год за годом» мектеп газеті, 2005 жыл

3. Н.Ә. Назарбаев 2015 жылғы жолдауы